《宿苍岭绝顶》
元代·洪焱祖

行穷涧百折，始上深山高。峥嵘岁年晚，蹭蹬人马劳。

积雪冻如铁，寒雨细于毛。但见石荦确，而闻草萧骚。

亘古无日色，白昼有鬼号。谷氓惊过客，奔窜捷猿猱。

商贾虞剽劫，出没森弓刀。岭半乃有店，三州犬牙交。

历险得一息，讵敢轻衡茅。饥炊甘如饴，况觊丰馔醪。

嗟予本孱儒，早与世故鏖。欣怖从何生，梦幻随所遭。

昔贤仗忠信，岭海气愈豪。矧此奚足云，内视固有操。

窗开风灭烛，松响鹤归巢。思诗夜无寐，霁月生林梢。

作者简介：（1267—1329）元徽州歙县人，字潜夫，号杏庭。由平江路儒学录迁绍兴路儒学正，调衢州路儒学教授，擢处州路遂昌县主簿，以休宁县尹致仕。有《杏庭摘稿》、《尔雅翼音释》等。